กองทุนทริกเกอร์ 10% ฟันด์ 1เข้าเป้า
เผย กองทุนทริกเกอร์ 10% ฟันด์ 1 บลจ.ไทยพาณิชย์ เข้าเป้า
23 ก.พ. 2555

เผย กองทุนทริกเกอร์ 10% ฟันด์ 1 บลจ.ไทยพาณิชย์ เข้าเป้า นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ กล่าวว่า กองทุนเปิดไทยพาณิชย์ ทริกเกอร์ 10% ฟันด์ 1 (SCBTG10-1) ได้รับผลตอบแทนตามเป้าหมายที่ตั้งไว้ 10% ในวันที่ 22 ก.พ. 2555 มูลค่าหน่วยลงทุนของกองทุนประมาณ 11.1178 บาท/หน่วย เป็นไปตามเงื่อนไขเลิกกองทุนก่อนครบกำหนดอายุโครงการดังกล่าว ทั้งนี้ กองทุนจะรับซื้อคืนหน่วยลงทุนอัตโนมัติให้แก่ผู้ถือหน่วยลงทุนในวันที่ 27 ก.พ. 2555 และได้รับเงินภายในวันที่ 29 ก.พ. 2555 กองทุนเปิดไทยพาณิชย์ ทริกเกอร์ 10% ฟันด์ 1 มีกลยุทธ์การบริหารกองทุนที่เน้นเชิงรุกโดยจัดสรรน้ำหนักการลงทุนและการคัดสรรหุ้น (Active and focus) เพื่อลงทุนในหุ้นพื้นฐานดีมีการเติบโตสูง ราคาไม่แพงเกินไป และได้รับประโยชน์จากการฟื้นตัวของเศรษฐกิจโลก และการบริโภคในประเทศ อาทิ กลุ่มธนาคารพาณิชย์ และพลังงาน เป็นต้น โดยผู้จัดการกองทุนจะคอยจับจังหวะการลงทุนเพื่อให้ได้ผลตอบแทนตามเป้าหมาย นอกจากนี้ยังมีปรับน้ำหนักการลงทุนและเงินสดให้สอดคล้องกับสภาวะการลงทุนในแต่ละขณะ และอาจใช้ SET50 Index futures เพื่อลดความเสี่ยงจากภาวะตลาดขาลง